Beampte wyd geloof vir inisiatief ná motoris joggie inloopSuzette en Patrick (Foto: Facebook) Toe ŉ petroljoggie van Port Elizabeth in die Oos-Kaap ŉ stewige som geld uit sy eie sak moes betaal nadat ŉ motoris hom ingeloop het, het ŉ verkeersbeampte van dié provinsie dit op haarself geneem om dié joggie uit sy verknorsing te red. Suzette Ludeke, ŉ beampte van die Nelson Mandelabaai-metro, vertel Dinsdag aan Maroela Media sy wou graag iets spesiaals vir dié joggie doen nadat sy nié daarin kon slaag om die motoris op te spoor wat die joggie ingedoen het nie. Ludeke het einde verlede maand, nés elke ander vroegoggendskof, by haar gunstelingvulstasie stilgehou vir ŉ koppie koffie toe Patrick, wie se van weerhou word, haar genader het. Patrick het aan haar vertel dat hy oomblikke vantevore deur ŉ motoris ingedoen is. Volgens hom het die motoris versoek dat sy tenk volgemaak word, maar toe hy moes betaal, het hy daarop aangedring dat hy nét vir R150 se brandstof gevra het. Die motoris het ná ŉ oor en weer stryery R150 betaal en onderneem om later terug te keer – maar dié het skoonveld verdwyn. Ludeke het die man aanvanklik deur sy voertuig se nommerplaat probeer opspoor, maar later vasgestel dat dié nommerplaat vervals is, en Patrick moes later R580 uit sy eie sak opdok. Suzette en Patrick (Foto: Facebook) “Die gesigsuitdrukking wat hy gehad het toe ek hom vertel het dat ons nie die motoris kon opspoor nie, sal my altyd bybly,” vertel Ludeke. “Hy was ongelooflik hartseer. Hy het gesê hy het elke pennie nodig wat hy by die vulstasie verdien omdat hy hom en sy vrou moet onderhou en dat sy vrou boonop hul eerste baba verwag. Ek het verskriklik jammer vir hom gevoel en besluit om later na die vulstasie terug te keer om ŉ foto saam met hom te neem en dit op Facebook met my vriende te deel in die hoop dat ons vir hom ŉ paar rand sou kon insamel.” Weldoeners in die gemeenskap het in minder as ŉ week R3 700 vir Patrick ingesamel. Die liefdadigheidsorganisasie Charity Project PE het ook aan hom babaklere, -doeke en ŉ -bed geskenk. “Ons het ŉ groot tjek met behulp van ons plaaslike buurtwag laat druk en dit aan Patric gaan oorhandig. Hy was baie verras; het sy gesig vasgegryp en gesê hy kan dit nie glo nie. Ek was nou die aand weer daar vir ŉ koppie koffie en hy kan nie genoeg dankie sê nie,” vertel sy. Die baba-benodighede wat aan Patrick geskenk is (Foto: Facebook) Ludeke sê sy het self met weinig grootgeword in Grahamstad in die Oos-Kaap en is daarom baie passievol daaroor om ander te help en ŉ verskil te maak in haar gemeenskap. “Wat ék vandag het, is alles danksy seëninge in my lewe. Daarom wil ek ander ook help – en as ons elkeen iemand help, sal niemand swaarkry nie.” Talle op sosiale media het Ludeke vir dié inisiatief geloof. “Jy is ŉ engel duisend,” het Lindy Steen geskryf. “Jou hart ken geen perke nie. Jy is een amazing stukkie goud van Jesus,” het Yolanda Marais oor dié gebaar laat hoor. “Om te sê ek is trots op jou is ŉ understatement. Jy is ŉ rolmodel duisend. Baie dankie vir alles wat jy vir almal doen sonder om twee keer te dink,” het Jean Smith aan haar geskryf.